投陳許李司空二十韻
作者：張祜
朝代：唐

paragraphs: 上將出東征，驊騮得路行。
青雲仰高步，白日見精誠。
朗抱韜羣物，沉思活庶氓，田文今得士，孫武舊能兵。
曉月當樓色，秋鞞入地聲。
鬼神愁運思，姦猾恐迴情。
破敵連收柵，屯師立下城。
龍觀淮甸虎，鱣視海湄鯨。
勇冠臨危貌，勳崇定遠名。
突圍親斬首，開道看擒生。
陳變虵頭出，槍迴豹尾橫。
束衣金甲冷，揮箭鐵鞭鳴。
歷戰長諸葛，封侯小富平。
去淮初五馬，遷滑再雙旌。
道秪蕭何直。
功惟范蠡成。
感恩懷敢炙，知味渴和羹。
曙閤銅牌入，昏堂蠟燭明。
玉鈎紅袖把，銀注紫衣擎。
接坐羞人識，還家畏嫂輕。
猶希匹夫膽，一向信陵傾。